Veľmi, veľmi ťažko sa píšu tieto riadky. Správa bola prekvapujúca a krutá. V prvom momente jej človek nechcel uveriť, dúfajúc v zlý sen alebo nevydarený vtip. Žiaľ nádej o nepravdivosti správy sa nenaplnila.

Odišiel skvelý človek, ktorý svojou ľudskosťou, kamarátstvom a úsmevom prekračoval hranice bežného spolunažívania. Nákazlivý optimizmus a dobrú náladu prenášal na svoje okolie, ktoré ho vždy prijímalo ako príjemného spoločníka.

Stano miloval svoju rodinu, v ktorej vždy nachádzal novú energiu a zároveň bol jej veľkým ochrancom.

A tiež miloval šport. Začínal ako motocyklový pretekár, potom behal na lyžiach až zakotvil pri orientačnom behu v Slávii TU Košice. Bol do zrelého veteránskeho veku športovým velikánom, ktorý 3 krát ochutnal pocit víťazstva na majstrovstvách Československa v štafetovom OB, reprezentoval Československo v LOB a zvíťazil v obrovskom množstve pretekov. V minulom roku dosiahol na vrchol svojej športovej kariéry, keď sa v Litve stal veteránskym majstrom sveta.

Nie menej ako šport miloval kysacké deti. Bol im druhým otcom a zároveň obrovským kamarátom. Vedel s nimi šantiť, rozprávať a myslieť ako jeden z nich. Bolo  veľmi poučné sledovať, ako ho 9-10 roční šarvanci oslovujú familiárne ,,šéfe“ a  zároveň vidieť obrovskú autoritu, ktorou pre nich bol. Jeho rukami ,,prešli“ generácie, ktoré sú jeho zásluhou poznačené láskou k športu, k prírode a k človeku.

Mal som tú česť prežiť so Stanom 2 týždne počas tohtoročnej jesene. Boli to krásne 2 týždne, pretože som počas nich mal možnosť nahliadnuť na dobro v ľudskej duši. Spomínal na rôzne figliarske kúsky, ktoré prežil hlavne pri športe so svojimi najlepšími priateľmi. Za všetkým stálo priateľstvo a radosť zo života. 

Stano skoro všetkých súperov zdolával ľahko. V nedeľu ráno sa však s ním pri kysackej horárni postavil na štart súper, ktorý bol nad jeho sily.

Opustil nás velikán športovec, opustil nás však hlavne velikán človek.                                                    ČESŤ JEHO PAMIATKE!

                                                                                                                                   Jozef Pollák

